Сабийхэм гъэщIэгъуэн ящыхъунущ
«Нур» сабий журналым мы гъэм и япэ къыдэкIыгъуэр иджыблагъэ дунейм къытехьащ.
Журналыр къызэIуех щIэджыкIакIуэ цIыкIухэм зэрызыхуагъазэ ИлъэсыщIэ хъуэхъумкIэ. Абы итщ «Нурыр» зи Iэпэгъухэм я мурадыфIхэр къехъулIэну, щIэныгъэм хуэпабгъэу, хабзэ яхэлъу, я нэхъыжьхэр иригушхуэу къэхъуну зэрагуапэр. АдэкIэ къыкIэлъокIуэ журналыр къыдэкIын зэрыщIидзэрэ илъэс 35-рэ зэрырикъум теухуа хъыбар гуапэр. НыбжьыщIэхэм зыхагъэгъуэзэну Iэмал яIэщ Къэбэрдей-Балъкъэрым и цIыхубэ усакIуэ КIыщокъуэ Алим «Нурым» япэ лъэбакъуэхэр щичым абы хуитхауэ щыта хъуэхъу-усэм. Апхуэдэу абдеж итщ тхакIуэ Къэрмокъуэ Хьэмид, щIэныгъэрылажьэ Тхьэмокъуэ Женя, сурэтыщIхэу Бгъэжьнокъуэ Заурбэчрэ Црым Русланрэ, щIэныгъэлI ТIымыжь Хьэмыщэ, егъэджакIуэ Бекъан Масирэт, литературэдж Къэжэр Иннэ сымэ я хъуэхъухэр.
АдэкIэ къыщыхьащ усакIуэ Хьэту Пётр сабийхэм яхуитха «ЩIымахуэ пщэдджыжь», «Дуней хужь», «Жэщ щIыIэ», «Уэс дадэжь», «Ди хадэм» усэ куп-щIафIэхэр. Абы къыкIэлъокIуэ КIэбышэ Лилэ и «ГущIэгъу» рассказыр. КъыжыIапхъэщ мы тхыгъэ хьэлэмэтыр зэрыкупщIафIэр, цIыкIухэр дэзыхьэхыну бзэ дахэкIэ зэрытхар, абы гъэсэныгъэмрэ ущииныгъэмрэ лъабжьэ зэрыхуэхъуар.
Шэч къытетхьэркъым Борыкъуей Жаннэ усэу игъэпса «Адыгэбзэм и пшыналъэ» лэжьыгъэм цIыкIухэр зэрыдихьэхынум. Сабийхэр хьэрфхэмрэ абыхэм я теплъэхэмрэ зэрыхигъэгъуазэм къыдэкIуэу, а хьэрфхэмкIэ къыщIидзэ псалъэхэм я сурэтхэри тхыгъэм щIыгъужащ. Апхуэдэхэщ, жыгыр, бжьыныр, жьауэр, фащэр, нэгъуэщIхэри.
ЦIыкIухэр театрым дезыгъэхьэхын тхыгъэу къыдолъытэ Къэрмокъуэ Хьэмид итхыжа «Адакъэ хахуэ» пьесэр. Абы къыкIэлъыкIуэу «Нурым» и лэжьакIуэхэм ныбжьыщIэхэм зыхуагъазэ дызытехьа илъэсыр зей адакъэ плъыжьыр ягъэлъэпIэну. Сабийхэм гъэщIэгъуэн ящыхъунущ напэкIуэцIым ит адакъэ плъыжьым и сурэтым иращIэкIыну къызыхураджэ лэжьыгъэ хьэлэмэтри.
КъыкIэлъыкIуэ напэкIуэцIым щхьэхуэу къыщыхьащ щIалэ, хъыджэбз цIыкIухэр дэзыхьэхыу къалъытэ хьэпшыпхэм, псэущхьэхэм, шхыныгъуэхэм я сурэтхэр. ЩIалэ цIыкIухэм къэрэндащ зэмыфэгъухэмкIэ ялэ хъунущ машинэ цIыкIум, топым, хьэм я сурэтхэр. Пщащэхэр дэзыхьэх туфлъэ лъэдакъэр, тхьэкIумэкIыхьыр, шхыныгъуэ IэфIыр зыхуей плъыфэхэмкIэ ялэ-ну Iэмал яIэщ.
АдэкIэ сабийхэм къапоплъэ Бекъан Масирэт игъэхьэзыра «КъэщIэрейр». Ар сабийхэр зыгъэгупсысэщ, я бзэм зезыгъэужьщ. НыбжьыщIэхэм Iэмал яIэщ я лэжьыгъэхэр Бекъан Масирэт и электрон пощтым ягъэхьыну.
Журналым и къыдэкIыгъуэр зэхуещIыж Нартан къуажэм и «Вагъуэ цIыкIу» сабий къэфакIуэ гупым хэт, Москва щекIуэкIа «Синяя птица» къэралпсо зэпеуэм «Къамэрыфэ» щызыгъэзэщIа, илъэс 11 хъу Абазэ Марат и сурэтымкIэ.
ТЕКIУЖЬ Заретэ.
